ET

NÕUKOGU OTSUS (ÜVJP) 2017/2283,

11. detsember 2017,

millega toetatakse ebaseaduslikest väike- ja kergrelvadest ning muudest ebaseaduslikest tavarelvadest ja laskemoonast teavitamise ülemaailmset mehhanismi, et vähendada nendega ebaseaduslikult kauplemise riski („iTrace III“)

EUROOPA LIIDU NÕUKOGU,

võttes arvesse Euroopa Liidu lepingut, eriti selle artikli 28 lõiget 1 ja artikli 31 lõiget 1,

võttes arvesse liidu välisasjade ja julgeolekupoliitika kõrge esindaja ettepanekut

ning arvestades järgmist:

2016. aastal vastu võetud ELi üldises välis- ja julgeolekupoliitika strateegias (edaspidi „ELi üldine strateegia“) rõhutatakse, et liit edendab rahu ning tagab oma kodanike ja territooriumi julgeoleku ja panustab rohkem kollektiivsesse julgeolekusse.

Selle ülesande puhul on kesksel kohal tavarelvade, sealhulgas väike- ja kergrelvade ebaseaduslik valmistamine, üleandmine ja levitamine ning nende ülemäärane hankimine ja kontrollimatu levik nii Euroopas kui ka mujal. Need ebaseaduslikud tegevused suurendavad ebakindlust Euroopas ja selle naabruses ning samuti mitmes muus maailma piirkonnas, teravdades konfliktiolukorda ja raskendades konfliktijärgset rahu kindlustamist, seades seega tõsiselt ohtu Euroopa rahu ja julgeoleku.

ELi väike- ja kergrelvade ning nende laskemoona ebaseadusliku hankimise ja leviku vastu võitlemise 16. detsembri 2005. aasta strateegias (edaspidi „ELi väike- ja kergrelvade strateegia“), milles on esitatud suunised liidu tegevuseks väike- ja kergrelvade valdkonnas, rõhutatakse, et väike- ja kergrelvad soodustavad terrorismi ja organiseeritud kuritegevuse süvenemist ja on üks konfliktide vallandumise ja leviku ning riigistruktuuride kokkuvarisemise peamisi tegureid.

ELi väike- ja kergrelvade strateegias kinnitatakse samuti, et liit tugevdab ja toetab sanktsioonide järelevalve süsteemi, toetab ekspordikontrolli tugevdamist ning tutvustab nõukogu ühist seisukohta 2008/944/ÜVJP, (1) muu hulgas edendades läbipaistvuse parandamise meetmeid.

20. juulil 2001 vastu võetud väike- ja kergrelvade ebaseadusliku kaubanduse kõigi aspektide ennetamist, tõkestamist ja likvideerimist käsitleva ÜRO tegevuskavaga (edaspidi „ÜRO tegevuskava“) on kõik ÜRO liikmesriigid võtnud endale kohustuse hoida ära ebaseaduslikku kauplemist väike- ja kergrelvadega või nende kõrvalesuunamist vastava loata saajatele ning eelkõige võtta ekspordilubade taotluste hindamisel arvesse väike- ja kergrelvade ebaseaduslikku kaubandusse kõrvalesuunamise riski.

24. detsembril 2014 jõustus relvakaubandusleping. Relvakaubanduslepingu eesmärk on kehtestada rangeimad võimalikud ühtsed rahvusvahelised standardid tavarelvastuse rahvusvahelise kaubanduse reguleerimiseks või selle tõhustamiseks, tõkestada tavarelvadega ebaseaduslikku kauplemist ja see likvideerida ning tõkestada selliste relvade kõrvalesuunamist. Liit peaks tõhusa relvade üleandmise kontrolli rakendamiseks toetama kõiki ÜRO liikmesriike, et tagada relvakaubanduslepingu võimalikult suur tõhusus, eelkõige seoses selle artikli 11 rakendamisega.

Liit toetas varem nõukogu otsustega 2013/698/ÜVJP (2) ja (ÜVJP) 2015/1908 (3) (iTrace I ja II) ettevõtet Conflict Armament Research Ltd. (CAR).

Liit soovib rahastada iTrace III, mis on ebaseaduslikest väike- ja kergrelvadest ja muudest ebaseaduslikest tavarelvadest ja laskemoonast teavitamise ülemaailmse mehhanismi kolmas etapp. See vähendab nendega ebaseaduslikult kauplemise riski ja aitab saavutada eespool kirjeldatud eesmärke, sealhulgas andes riiklikele relvaekspordiasutustele asjakohast ja õigeaegset teavet ebaseadusliku relvakaubanduse kohta, et anda panus Euroopa kollektiivsesse julgeolekusse, nagu on nõutud ELi üldises strateegias,

ON VASTU VÕTNUD KÄESOLEVA OTSUSE:

Artikkel 1

Selleks et rakendada ELi üldist strateegiat ning ELi väike- ja kergrelvade strateegiat ning edendada rahu ja julgeolekut, on liidu toetatavatel projektitegevustel järgmised konkreetsed eesmärgid:

jätkuvalt pidada kasutajasõbralikku ülemaailmset teabehaldussüsteemi selliste kõrvalesuunatud või salakaubana veetavate väike- ja kergrelvade ning muude tavarelvade ja laskemoona kohta (edaspidi „iTrace“), mis on dokumenteeritud konfliktidest mõjutatud piirkondades, et anda poliitikakujundajate, tavarelvade kontrolli ekspertide ja tavarelvade ekspordikontrolli ametnike käsutusse asjakohane teave, mille põhjal töötada välja väike- ja kergrelvade ning muude tavarelvade ja laskemoona ebaseadusliku leviku vastased tõhusad ja tõenditel põhinevad strateegiad ja projektid;

koolitada ja nõustada konfliktidest mõjutatud riikide asutusi, et arendada välja püsiv riiklik ebaseaduslike relvade tuvastamise ja päritolu kindlakstegemise suutlikkus, innustada jätkama koostööd iTrace'iga, teha paremini kindlaks füüsilise julgeoleku ja varude haldamise prioriteedid, sõnastada riiklikud relvakontrolli ja õiguskaitsealase abi vajadused (eelkõige ELi rahastatavad algatused, näiteks iARMS) ning tugevdada dialoogi ELi missioonide ja algatustega;

suurendada konfliktidest mõjutatud piirkondades ringlevaid väike- ja kergrelvi ning muid tavarelvi ja laskemoona käsitleva kohapealse uurimise sagedust ja kestust, et koguda vastusena liikmesriikide ja liidu delegatsioonide selgetele nõudmistele andmeid iTrace'i jaoks;

vahetult toetada liikmesriikide relvaekspordi kontrolli asutusi ja relvakontrolli poliitika kujundajaid, sealhulgas organiseerida iTrace'i töötajate korduvaid nõuandevisiite liikmesriikide pealinnadesse, luua ööpäevaringselt toimiv kasutajatugi, kust saab kohest nõu riskihindamise ja kõrvalesuunamise vastaste meetmete strateegiate kohta, töötada välja turvalised rakendused lauaarvutites ja mobiilsetes seadmetes kasutamiseks, et tagada kohene teavitamine ekspordijärgsest kõrvalesuunamisest ning pakkuda liikmesriikidele taotluse korral saatmisjärgset kontrolli iTrace'i töötajate poolt;

suurendada teadlikkust projekti tulemustest teavitamise kaudu, aidata kaasa iTrace'i eesmärgi täitmisele ja propageerida selle olemasolevaid funktsioone rahvusvahelistele ja riigisisestele poliitikakujundajatele, tavarelvade kontrolli ekspertidele ja relvaekspordi lube andvatele asutustele, ning suurendada rahvusvahelist suutlikkust, et jälgida väike- ja kergrelvade ning muude tavarelvade ja laskemoona ebaseaduslikku levikut ja samuti abistada poliitikakujundajaid rahvusvahelise abi ja koostöö prioriteetsete valdkondade kindlaksmääramisel ning vähendada väike- ja kergrelvade ning muude tavarelvade ja laskemoona kõrvalesuunamise riski;

Seda projekti, mille üksikasjalik kirjeldus on esitatud käesoleva otsuse lisas, rahastab liit.

Artikkel 2

1. Käesoleva otsuse rakendamise eest vastutab liidu välisasjade ja julgeolekupoliitika kõrge esindaja (edaspidi „kõrge esindaja“).

2. Artiklis 1 osutatud projekti rakendab tehniliselt Conflict Armament Research Ltd. (edaspidi „CAR“).

3. CAR täidab oma ülesannet kõrge esindaja vastutusel. Selleks lepib kõrge esindaja CARiga kokku vajaliku töökorra.

Artikkel 3

1. Lähtesumma artiklis 1 osutatud projekti rakendamiseks on 3 474 322,77 eurot. Kogu projekti hinnanguline üldeelarve on 3 993 676,97 eurot, mida kaasrahastavad CAR ja Saksamaa Välisministeerium.

2. Kulutusi, mida rahastatakse lõikes 1 sätestatud summast, hallatakse vastavalt liidu üldeelarve suhtes kohaldatavatele menetlustele ja reeglitele.

3. Järelevalvet lõikes 1 osutatud lähtesumma nõuetekohase haldamise üle teeb komisjon. Sellel eesmärgil sõlmib komisjon CARiga asjakohase lepingu. Selles lepingus sätestatakse, et CAR tagab liidu rahalise panuse nähtavuse vastavalt selle suurusele.

4. Komisjon püüab sõlmida lõikes 3 osutatud lepingu niipea kui võimalik pärast käesoleva otsuse jõustumist. Komisjon teavitab nõukogu kõigist selle protsessi käigus esile kerkivatest probleemidest ning teatab lepingu sõlmimise kuupäeva.

Artikkel 4

1. Kõrge esindaja esitab nõukogule CARi koostatavatele regulaarsetele kirjeldavatele kvartaliaruannetele tuginedes aruandeid käesoleva otsuse rakendamise kohta. Nimetatud aruannete põhjal viib nõukogu läbi hindamise. Selleks et aidata nõukogul hinnata käesoleva otsuse tulemusi, hindab projekti välisasutus.

2. Komisjon annab aru artiklis 1 osutatud projekti finantsaspektide kohta.

Artikkel 5

1. Käesolev otsus jõustub selle vastuvõtmise päeval.

2. Käesolev otsus kaotab kehtivuse 24 kuu möödumisel artikli 3 lõikes 3 osutatud lepingu sõlmimisest. Kui kuue kuu jooksul alates käesoleva otsuse jõustumise kuupäevast ei ole nimetatud lepingut sõlmitud, kaotab otsus kehtivuse.

(1) Nõukogu 8. detsembri 2008. aasta ühine seisukoht 2008/944/ÜVJP, millega määratletakse sõjatehnoloogia ja -varustuse ekspordi kontrolli reguleerivad ühiseeskirjad (ELT L 335, 13.12.2008, lk 99).

(2) Nõukogu 25. novembri 2013. aasta otsus 2013/698/ÜVJP ebaseaduslikest väike- ja kergrelvadest ning muudest ebaseaduslikest tavarelvadest ja laskemoonast teavitamise ülemaailmse mehhanismi toetamise kohta, et vähendada nendega ebaseaduslikult kauplemise riski (ELT L 320, 30.11.2013, lk 34).

(3) Nõukogu 22. oktoobri 2015. aasta otsus (ÜVJP) 2015/1908 ebaseaduslikest väike- ja kergrelvadest ning muudest ebaseaduslikest tavarelvadest ja laskemoonast teavitamise ülemaailmse mehhanismi toetamise kohta, et vähendada nendega ebaseaduslikult kauplemise riski („iTrace II“) (ELT L 278, 23.10.2015, lk 15).

LISA

Väike- ja kergrelvadest ja muudest ebaseaduslikest tavarelvadest ja laskemoonast teavitamise ülemaailmne mehhanism iTrace

1. Ühise välis- ja julgeolekupoliitika (ÜVJP) alusel antava toetuse taust ja põhjendus

1.1. Käesolev otsus lähtub varasematest järjestikustest nõukogu otsustest, mis võeti vastu väike- ja kergrelvade ja muude tavarelvade kõrvalesuunamise ja salakaubaveo destabiliseeriva mõju vastu võitlemiseks, eelkõige nõukogu 25. novembri 2013. aasta otsusest 2013/698/ÜVJP (1) ja 22. oktoobri 2015. aasta otsusest (ÜVJP) 2015/1908, (2) millega vastavalt loodi ebaseaduslikest väike- ja kergrelvadest ning muudest ebaseaduslikest tavarelvadest ja laskemoonast teavitamise ülemaailmne mehhanism iTrace ja tõhustati seda. Väike- ja kergrelvade ning muude tavarelvade ja laskemoona ebaseaduslik levik on peamine tegur riikide stabiilsuse nõrgendamisel ja konfliktide teravdamisel, mis on tõsiseks ohuks rahule ja julgeolekule. Nagu ELi väike- ja kergrelvade ning nende laskemoona ebaseadusliku hankimise ja salakaubaveo vastase võitluse strateegias (edaspidi „ELi väike- ja kergrelvade strateegia“) osutatakse, soodustavad ebaseaduslikud relvad ja ebaseaduslik laskemoon terrorismi ja organiseeritud kuritegevuse süvenemist ja on üheks konfliktide vallandumise ja leviku ning riigistruktuuride kokkuvarisemise peamisi tegureid. Hiljutised iTrace'i projekti leiud Iraagis, Liibüas, Süürias ja mujal keeruliste konfliktide piirkondades liidu välispiiride lähedal kinnitavad ELi väike- ja kergrelvade strateegia seisukohti. Otsuse (ÜVJP) 2015/1908 kohaste tegevuste tulemusel loodi ülemaailmne konfliktiolukordades kasutatavate relvade jälgimise algatus iTrace. See toimib 27 konfliktist mõjutatud riigis, sealhulgas Aafrikas, Lähis-Idas, Lõuna- ja Ida-Aasias ning hiljutise algatusena ka Ladina-Ameerikas. iTrace on maailma suurim kõrvalesuunatud tavarelvade avalik register, mis toetab riike nende jõupingutustes kõrvalesuunamist tuvastada ja sellega tegeleda kooskõlas relvakaubanduslepingu artikliga 11 ja nõukogu ühise seisukoha 2008/944/ÜVJP (3) 7. kriteeriumiga. iTrace pakub täpset aruandlust selliste relvade ja nende laskemoona tarnete kohta, mis liiguvad relvastatud mässuliste rühmitustele ja terroristlikele jõududele, kes kujutavad ohtu liidu julgeolekule, sealhulgas islamistliku Magribi Al Qaeda ning Daesh või Islamiriik; iTrace hoiatab konfidentsiaalselt ja kiiresti liikmesriikide ekspordikontrolli asutusi ekspordijärgsetest kõrvalesuunamise riskidest; iTrace annab konfliktidest mõjutatud piirkondades asuvatele liidu delegatsioonidele ja liikmesriikide diplomaatilistele missioonidele ebaseadusliku relvakaubanduse ja konfliktide dünaamika kohta elulise tähtsusega teavet reaalajas ning suurendab teadlikkust relvakontrollist ja kõrvalesuunamise vastastest meetmetest sagedase ja suure mõjuga ülemaailmse meediakajastuse kaudu.

1.2 Liikmesriigid ootavad iTrace'ilt aga üha rohkem seda, et see korraldaks riiklikele relvaekspordi lube andvatele asutustele vahetuid isiklikke teabeüritusi (sealhulgas sagedad külastused liikmesriikidesse) ning pakuks laiemat valikut vahendeid relvaekspordi kontrolli poliitika kujundajatele. Käesoleva otsuse eesmärk on seetõttu jätkata ja edendada otsuse (ÜVJP) 2015/1908 raames läbiviidava projekti tööd, pakkudes liidu poliitikakujundajatele, relvakontrolli ekspertidele ja relvaekspordi kontrolli ametnikele süstemaatiliselt koostatud asjakohast teavet, mis aitab neil töötada välja tõhusad tõenditel põhinevad strateegiad tavarelvade ja nende laskemoona kõrvalesuunamise ja ebaseadusliku leviku vastu, et parandada rahvusvahelist ja piirkondlikku julgeolekut. Sellega jätkatakse nende toetamist eduka reageeriva strateegia kombineerimisel sobiva ennetava tegevusega, et tõkestada ebaseaduslikku pakkumist ja nõudlust, ning tõhusa tavarelvade kontrolli tagamisel kolmandates riikides.

1.3. Otsusega nähakse ette üldsusele ligipääsetava internetipõhise iTrace'i süsteemi pidamine ja jätkuv täiustamine. Otsuses (ÜVJP) 2015/1908 loetletud projekte tugevdatakse järgmiselt: 1) tehakse rohkem ja pikema kestusega missioone, et koguda andmeid konfliktidest mõjutatud piirkondadesse tehtavate ebaseaduslike tavarelvatarnetekohta; 2) liikmesriikidele pakutakse vajadustele kohandatud toetuspakette, mis seisnevad otsestes konsultatsioonides, eriotstarbelistes andmetes ja aruannetes, ööpäevaringses kasutajatoes ja saatmisjärgses kontrollimises; ning 3) koolitatakse ja nõustatakse konfliktidest mõjutatud riikide asutusi, et luua kõrvalesuunamise alane suutlikkus, tõhustada relvade haldamist ning soodustada iTrace'i andmete kogumist.

2. Üldised eesmärgid

Järgnevalt kirjeldatava tegevusega toetatakse täiendavalt rahvusvahelist kogukonda väike- ja kergrelvade ning muude tavarelvade ja laskemoona kõrvalesuunamise ja salakaubaveo destabiliseeriva mõju vastu võitlemisel. Sellega jätkatakse poliitikakujundajate, relvakontrolli ekspertide ja relvaekspordi kontrolli ametnike asjakohast teavitamist, mis aitab neil töötada välja tõhusad tõenditel põhinevad leviku tõkestamise strateegiad väike- ja kergrelvade ning muude tavarelvade ja laskemoona kõrvalesuunamise ja ebaseadusliku leviku vastu, et parandada rahvusvahelist ja piirkondlikku julgeolekut. Konkreetsemalt seisneb tegevus järgmises:

a) antakse konkreetset teavet salakaubana veetud väike- ja kergrelvade ning muude tavarelvade kohta, mis on vajalik väike- ja kergrelvade ebaseadusliku kaubanduse alase ÜRO tegevuskava rakendamise tõhusamaks jälgimiseks;

b) tugevdatakse tuvastamist ja päritolu kindlakstegemist võimaldava rahvusvahelise vahendi rakendamist;

c) tehakse kindlaks peamised marsruudid, mida kasutatakse tavarelvade ja laskemoona konfliktidest mõjutatud piirkondadesse või rahvusvahelistele terroriorganisatsioonidele kõrvalesuunamiseks, ning esitatakse tõendeid ebaseadusliku kaubandusega tegelevate rühmituste ja üksikisikute kohta, et toetada riikides läbiviidavaid kohtumenetlusi;

d) parandatakse asjaomaste ÜRO organite, missioonide ja teiste rahvusvaheliste organisatsioonide vahelist koostööd väike- ja kergrelvade ning muude tavarelvade päritolu kindlakstegemise valdkonnas ning esitatakse teavet otse olemasolevate jälgimismehhanismide, sealhulgas Interpoli ebaseaduslike relvade andmete ja päritolu kindlakstegemise haldamise süsteemi (iARMS) toetamiseks; iARMS täiendab Trace'i ja tagatakse nende pidev kooskõlastamine;

e) esitatakse asjakohast teavet rahvusvahelise koostöö ja abi prioriteetsete valdkondade kindlakstegemiseks, et võidelda tõhusalt väike- ja kergrelvade ning muude tavarelvade ja laskemoona kõrvalesuunamise ja salakaubaveo vastu, nagu varude julgeoleku või piirihaldusealaste projektide rahastamine;

f) luuakse mehhanism, millega toetatakse relvakaubanduslepingu rakendamise järelevalvet, eelkõige üleantud tavarelvade kõrvalesuunamise tuvastamiseks, ning abistada valitsusi kõrvalesuunamise riski hindamisel enne tavarelvade eksporti, eelkõige kõrvalesuunamise riski relvi saavas riigis või soovimatutel tingimustel toimuva re-ekspordi riski, ning

g) pakutakse vajadustele kohandatud toetust liikmesriikidele, et aidata kõrvalesuunamise riski hindamisel ja leevendamisel.

3. Projekti pikaajaline jätkusuutlikkus ja tulemused

Tegevusega luuakse püsiv raamistik väike- ja kergrelvade ning muude tavarelvade ja laskemoona ebaseadusliku leviku pidevaks jälgimiseks. Eeldatakse, et sellega suurendatakse oluliselt olemasolevat relvadega seotud andmete mahtu ja toetatakse oluliselt tõhusa tavarelvade kontrolli ja relvaekspordi kontrolli poliitika sihipärast kujundamist. Konkreetsemalt tehakse projektiga järgmist:

a) lisatakse andmeid iTrace'i teabehaldussüsteemi, mis tagab ebaseaduslike tavarelvade andmete kogumise ja analüüsi pika aja vältel;

b) antakse tavarelvade kontrolli poliitika kujundajate ja ekspertide käsutusse vahend tõhusamate strateegiate koostamiseks ning abi ja koostöö valdkondade kindlakstegemiseks (näiteks tehes kindlaks allpiirkondlikud või piirkondlikud koostöö-, kooskõlastamis- ja teabejagamismehhanismid, mis on vaja luua või mida on vaja tugevdada; tehes kindlaks ebaturvalised riiklikud varud, inventari ebapädeva haldamise, ebaseadusliku üleandmise marsruudid, nõrga piirikontrolli ja ebapiisava õiguskaitsealase suutlikkuse);

c) tagatakse paindlikkus luua poliitika seisukohalt asjakohast teavet, olenemata kiirelt muutuvatest poliitilistest nõuetest;

d) suurendatakse oluliselt rahvusvaheliste relvi jälgivate organisatsioonide ja isikute tegevuse tulemuslikkust, luues pidevalt laieneva haardega teabejagamismehhanismi, ning

e) arendatakse välja püsiv riiklik suutlikkus konfliktidest mõjutatud riikides, et teha kindlaks ebaseaduslikud relvad ja neid jälgida, ning osaletakse tulemuslikumalt rahvusvahelistes relvakontrolli- ja õigusnormide täitmise järelevalve protsessides.

4. Tegevuse kirjeldus

4.1. Projekt 1: Konfliktidest mõjutatud riikide asutustele pakutav koolitus ja nõustamine relvade tuvastamise ja relvade päritolu rahvusvahelise kindlakstegemise vallas.

4.1.1. Projekti eesmärk

Projektiga pakutakse taotluse korral koolitust relvade tuvastamise, päritolu kindlakstegemise ja haldamise kohta kohalikele partneritele ja soovi korral rahutagamisega tegelevatele töötajatele (sealhulgas ÜRO ja liidu missioonidele ja sanktsioonide järelevalvega tegelevatele rühmadele või paneelidele). Koolitus tugineb CARi poolt alates 2014. aastast pakutavatele mitmesugustele teenustele, mis – kuigi jäädes eelarveliselt väljapoole iTrace I ja iTrace II projekte – on olnud elulise tähtsusega projektide elluviimisel.

4.1.2. Projektitegevused

Projektis osalevad töötajad selle kohapeal uurimisi tegevatest rühmadest, et anda suuniseid üha tehnilisemal tasandil, hõlmates järgmist:

a) sissejuhatus relvade kohta andmete kogumisse, viidates konkreetsetele juhtumitele;

b) peamised relvade tuvastamise ja tulemuslikud relvade dokumenteerimise võtted;

c) standardne tõendite kogumise töökord ja tõendite järelevalveahel;

d) nõuded laia ulatusega piirkondlike ja rahvusvaheliste uurimiste jaoks;

e) päritolu kindlakstegemist võimaldava rahvusvahelise vahendi rakendamine;

f) rahvusvaheline relvade päritolu kindlakstegemine ja sellise kindlakstegemise süsteemid (eelkõige Interpol ja Europol);

g) suurandmete ja suundumuste analüüside kasutamine, ning

h) tehnilise abi (rahvusvaheline tasand) ja õiguskaitsealase sekkumise võimalused.

Need tegevused täiendavad iTrace'i kohapealseid uurimisi, sealhulgas koos riikide valitsusasutustega läbiviidavaid ühisuurimisi (nõustamine).

4.1.3. Projekti tulemused

Projekti tulemusena:

a) innustatakse riigiasutusi andma suurema juurdepääsu iTrace'i kohapeal uurimisi tegevatele rühmadele, vastates korduvatele üleskutsetele, et iTrace'i rühmad annaksid tehnilist abi ja tagaksid ühise uurimissuutlikkuse, ning tegutsedes vastavalt iTrace'i suurenenud andmehulgale.

b) antakse konkreetset suutlikkusealast abi riikide valitsustele, kellel puuduvad vahendid konfliktipiirkondades kasutatavate kõrvalesuunatud relvade tuvastamiseks ja vastavaks aruandluseks, kuigi nad kannatavad relvade kõrvalesuunamise mõju all. See on sageli eeltingimus tõhusama riikliku relvade haldamise jaoks ning toetab sellisena relvakaubanduslepingu, päritolu kindlakstegemist käsitleva rahvusvahelise vahendi ja ÜRO tegevuskava rakendamist ning füüsilise julgeoleku ja varude haldamise programme, tegutsedes koostöös rahvusvaheliste õiguskaitseorganitega, sealhulgas Interpoli (iARMS) ja Europoliga;

c) toetatakse tõhusamat dialoogi – eelkõige tehes kindlaks peamised sidusrühmad muude liidu toetatavate algatuste jaoks (nt liidu missioonide suhted vastuvõtvate riikide valitsustega) ja kiiralgatuste jaoks, nagu füüsilise julgeoleku ja varude haldamise programmid (nt liidu toetatavad varude haldamise projektid).

4.1.4. Projekti rakendamise näitajad

Kuni 30 kohapeale tehtud koolitus- ja nõustamiskülastust, rõhuasetusega korduvatel külastustel, et toetada riigiasutusi päritolu kindlakstegemise suutlikkuse suurendamisel.

Projekti rakendatakse kogu iTrace'iga seotud projekti kaheaastase perioodi jooksul.

4.1.5. Projekti kasusaajad

iTrace'i koolitus- ja nõustamistegevus toob otsest kasu konfliktipiirkondade riiklikele sidusrühmadele, sealhulgas õiguskaitseasutustele ja prokuröridele. Programm toetab kaudselt riiklikke dialooge liidu rahastatavate ja muude relvakontrolli algatustega, innustades kasutama rahvusvahelisi päritolu kindlakstegemise mehhanisme (sealhulgas Interpoli iARMSi süsteemi ja Europoli) ning hõlbustades osalemist liidu toetatavates varude haldamise projektides ning muudes väike- ja kergrelvade kontrolli projektides.

4.2. Projekt 2: Tõhustatud kohapealsed uuringud, mida on vaja väike- ja kergrelvade ning muude tavarelvade ja laskemoona kõrvalesuunamist ja salakaubandust käsitleva reaalajas dokumenteeritud andmetel põhineva tõendusmaterjali ja muude asjakohaste andmete sisestamiseks iTrace'i süsteemi.

4.2.1. Projekti eesmärk

Projekti raames suurendatakse konfliktidest mõjutatud piirkondades ringlevaid väike- ja kergrelvi ning muid tavarelvi ja laskemoona käsitleva kohapealse uurimise sagedust ja kestust. Projekti prioriteedid on liikmesriikidele erilist muret valmistavad riigid, sealhulgas Iraak, Liibüa, Mali, Lõuna-Sudaan, Somaalia, Süüria ja Jeemen.

Projekti rakendamist hõlbustab ametlike teabevahetuslepingute sõlmimine liidu ja ÜRO missioonidega ning eri organisatsioonidega, samuti ametlike päritolu kindlakstegemise taotluste valikuline saatmine riikide valitsustele. Peale selle jätkatakse projekti raames muudelt organisatsioonidelt kui CAR kogutud olemasoleva asjaomaseid üleandmisi käsitleva teabe analüüsi ja kontrolli (kohapealsete uurimiste kaudu) selle kandmiseks iTrace'i süsteemi.

4.2.2. Projektitegevused

Selle projekti raames tehakse järgmist:

a) lähetatakse kvalifitseeritud relvaeksperdid, et teha kohapeal konfliktidest mõjutatud riikidest saadud ebaseaduslike väike- ja kergrelvade ning muude ebaseaduslike tavarelvade, laskemoona ja materjali analüüs;

b) viiakse läbi ebaseaduslikke väike- ja kergrelvi ning muid ebaseaduslikke tavarelvi, laskemoona ja nende kasutajaid käsitleva dokumenteeritud tõendusmaterjali, sealhulgas relvadest, nende komponentidest ning sise- ja välismärgistusest tehtud fotode, pakendite, seonduvate transpordidokumentide ja kohapealsete uuringute tulemuste (kasutajad, tarnijad ja üleandmise marsruudid) analüüs, läbivaatamine ja kontroll;

c) vaadatakse läbi ja kontrollitakse täiendavaid hiljutisi tõendusmaterjale ebaseaduslike väike- ja kergrelvade ning muude tavarelvade ja laskemoona kohta, mille on kogunud muu organisatsioon kui CAR, sealhulgas ÜRO sanktsioonide järelevalvega tegelevate töörühmade, kodanikuühiskonna organisatsioonide ja rahvusvahelise uudistemeedia aruandeid;

d) kogu kogutud ja läbivaadatud tõendusmaterjal sisestatakse iTrace'i teabehaldussüsteemi ja internetipõhisesse kaardistamisportaali;

e) tehakse kindlaks kohalikud partnerid ja toetatakse neid, et tagada pidev andmete kogumine iTrace'i toetuseks nii kavandatavate tegevuste vältel kui ka pärast seda;

f) jätkatakse suhtlemist riikide valitsustega, et määrata riiklikud kontaktpunktid ja kehtestada kooskõlastusmehhanism, et selgitada CARi tehtava uurimise ulatust ja leevendada võimalikke huvide konflikte enne uurimise tegemist.

Projekti rakendatakse etappide kaupa kogu iTrace'i projekti kaheaastase perioodi jooksul.

4.2.3. Projekti tulemused

Projekti tulemusena

a) dokumenteeritakse kohapeal konfliktidest mõjutatud piirkondades kõrvalesuunatud või salakaubana veetud tavarelvade ja laskemoona füüsilised tõendid;

b) qCARi ja CARiga kehtivaid teabevahetuslepinguid omavate organisatsioonide ja asjakohasel juhul muude organisatsioonide poolt kõigis piirkondades kõrvalesuunatud või salakaubana veetud tavarelvade ja laskemoona kohta kogutud tõendusmaterjali alusel kontrollitakse ebaseadusliku kaubanduse juhtumeid ja selgitatakse välja sellised juhtumid;

c) esitatakse konkreetne visuaalne tõendusmaterjal kõrvalesuunatud või salakaubana veetud tavarelvade ja laskemoona kohta, sealhulgas fotod esemetest, seerianumbrid, tehasetähised, kastid, pakendite loetelud, veodokumendid ja lõppkasutaja tõendid;

d) esitatakse ebaseaduslikku tegevust kirjeldavad ülevaated, sealhulgas salakaubaveo marsruutidest ning kõrvalesuunamises ja ebaseaduslikus üleandmises osalevatest isikutest, ning toetavate tegurite hinnang (käsitledes muu hulgas varude ebatõhusat haldamist ja julgeolekut ning taotluslikke riigi juhitavaid ebaseadusliku tarne võrgustikke);

e) sisestatakse nimetatud tõendusmaterjal iTrace'i teabehaldussüsteemi ja internetipõhisesse kaardistamisportaali avalikkusele ja liikmesriikidele levitamiseks turvaliste lauaarvuti- ja mobiiliplatvormide kaudu.

4.2.4. Projekti rakendamise näitajad

Toimub kuni 50 kohapealset lähetust (sealhulgas vajaduse korral pikendatud lähetused) kogu kaheaastase perioodi jooksul, et koguda tõendusmaterjali iTrace'i teabehaldussüsteemi ja internetipõhisesse kaardistamisportaali sisestamiseks.

Projekti rakendatakse kogu iTrace'i projekti kaheaastase perioodi jooksul.

4.2.5. Projekti kasusaajad

iTrace annab jätkuvalt järjest ulatuslikumat teavet, mis on konkreetselt mõeldud ennekõike liikmesriikide relvakontrolli poliitika kujundajatele, relvaekspordi lube andvatele asutustele, samuti liidu institutsioonidele, asutustele ja missioonidele. Nendele liidu kasusaajatele tagatakse iTrace'i kaudu turvaliste lauaarvuti- ja mobiiliplatvormide vahendusel juurdepääs ka konfidentsiaalsele teabele.

Avalik teave on jätkuvalt kättesaadav kõigile liidu kasusaajatele, samuti kolmandate riikide kasusaajatele, nimelt kolmandate riikide relvakontrolli poliitika kujundajatele ja relvaekspordi lube andvatele asutustele. iTrace'i avaldatavast teabest saavad kasu ka piirkondlikud ja rahvusvahelised organisatsioonid (sealhulgas ÜRO sanktsioonide järelevalvega tegelevad töörühmad, ÜRO rahuvalvemissioonid, UNODC, UNODA ja Interpol); valitsusvälised uurimisasutused (sealhulgas Bonni Rahvusvaheline Ümberkorralduskeskus (BICC), rahuteemaliste teadusuuringute ja teabe keskus (GRIP), Stockholmi Rahvusvaheline Rahu-uuringute Instituut (SIPRI) ja Small Arms Survey); eri huve edendavad organisatsioonid (sealhulgas Amnesty International ja Human Rights Watch) ning rahvusvaheline uudistemeedia.

4.3. Projekt 3: Liikmesriikide relvaekspordi kontrolli asutuste ja relvakontrolli poliitika kujundajate otsene toetamine.

4.3.1. Projekti eesmärk

iTrace'i projekti töötajad teevad tihedat koostööd liikmesriikide relvaekspordi lube andvate asutustega. Liikmesriikide relvaekspordi lube andvatelt asutustelt saadud teavet käsitletakse täie austuse ja konfidentsiaalsusega. iTrace jätkab samuti suhtlemist mitmete kolmandate riikide relvaekspordi lube andvate asutustega. Need suhted toetavad mitmeid olulisi aspekte rahvusvahelistes jõupingutustes, mille eesmärk on tegeleda tavarelvade kõrvalesuunamise ja salakaubaveo probleemiga ning tugevdada rahvusvahelisi kõrvalesuunamise vastaseid meetmeid, sealhulgas järgmise abil:

a) relvaekspordi lube andvatele asutustele esitatakse üksikasjalikud andmed ja tõendusmaterjal dokumenteeritud kõrvalesuunamiste kohta;

b) liikmesriikide relvaekspordi lube andvate asutuste ametliku taotluse korral toetatakse liikmesriikide saatmisjärgse või tarnimisjärgse kontrolli suutlikkust või tagatakse see.

4.3.2. Projektitegevused

Selle projekti raames tehakse järgmist:

a) iTrace'i rühmad saadetakse tegema korduvkülastusi asjakohastesse asutustesse liikmesriikide pealinnades, et teavitada neid kõrvalesuunamise vastase võitlusega seotud küsimustest ning anda aru rahvusvaheliste uurimiste kohta;

b) luuakse ööpäevaringselt toimiv kasutajatugi, kust saab kohest nõu kõrvalesuunamise vastase võitluse alal või seoses pressis ilmunud võimalike negatiivsete ja kontrollimata teadetega, mis on pärit kolmandatelt isikutelt;

c) Liikmesriikide relvaekspordi lube andvate asutuste jaoks arendatakse sihipäraselt veebipõhiseid näidikuid, mis kuvavad turvatud andmeid iTrace'i süsteemist, märgistades ohulipuga isikud, kes on varem osalenud relvade kõrvalesuunamises, tuues välja kõrge riskiteguriga sihtkohad ja teavitades reaalajas riigisiseselt valmistatud relvade kõrvalesuunamisest, ning

d) iTrace'i kohapealse uurimise rühmad toetavad liikmesriikide relvaekspordi lube andvate asutuste ametliku taotluse korral liikmesriikides tarnimisjärgse lõppkasutuse kontrolli või tagavad selle.

Projekti rakendatakse kogu iTrace'i projekti kaheaastase perioodi jooksul.

4.3.3. Projekti tulemused

Projekti tulemusena

a) aidatakse liikmesriikide relvaekspordi lube andvatel asutustel nende taotluse korral tuvastada ekspordijärgset kõrvalesuunamist;

b) antakse teavet, et toetada täieliku kõrvalesuunamist käsitleva riskianalüüsi tegemist liikmesriikide relvaekspordi lube andvate asutuste poolt (kooskõlas relvakaubanduslepingu ja nõukogu ühise seisukohaga 2008/944/ÜVJP) enne ekspordiloa andmist;

c) tagatakse liikmesriikide relvaekspordi lube andvatele asutustele nende taotluse korral saatmisjärgse kontrolli suutlikkus;

d) toetatakse liikmesriikide relvakontrolli poliitika kujundajaid, andes neile reaalajas teavet kõrvalesuunamise ja salakaubanduse suundumuste kohta, et toetada riikide osalemist rahvusvahelistes poliitikakujundamise protsessides, ning

e) aidatakse liikmesriikide õiguskaitseasutusi nende taotluse korral kriminaaluurimiste läbiviimisel, kui see on asjakohane.

4.3.4. Projekti rakendamise näitajad

Olemasolevad iTrace'i süsteemi projekteerijad kavandavad ja töötavad välja sihipärased lauaarvuti- ja mobiilinäidikud, mis kuvavad liikmesriikide asutustele reaalajas teavet iTrace'i süsteemi turvalistest sektsioonidest. iTrace'i projekti töötajad mehitavad kasutajatuge, et pakkuda täielikku tuge liikmesriikide relvaekspordi kontrolli asutustele ja relvakontrolli poliitika kujundajatele. liikmesriikide pealinnadesse tehakse taotluste alusel kuni 30 külastust.

Projekti rakendatakse kogu iTrace'i projekti kaheaastase perioodi jooksul.

4.3.5. Projekti kasusaajad

Kõik huvitatud liikmesriigid, sealhulgas tehakse taotluse korral külaskäike pealinnadesse ja viiakse läbi saatmisjärgse kontrolli missioone.

4.4. Projekt 4: Suhtlemine sidusrühmadega ja rahvusvaheline kooskõlastamine

4.4.1. Projekti eesmärk

Projektiga demonstreeritakse iTrace'ist tulenevat kasu rahvusvahelistele ja riiklikele poliitikakujundajatele, tavarelvade kontrolli ekspertidele ja relvaekspordi lube andvatele asutustele. Teavitusalgatused kavandatakse selliselt, et koordineerida täiendavalt teabejagamist ja luua püsivad partnerlused üksikisikute ja organisatsioonidega, kes on suutelised koguma informatsiooni, mida saab iTrace'i süsteemi sisestada.

4.4.2. Projektitegevused

Selle projekti raames toimuvad järgmised tegevused, kusjuures pööratakse täit tähelepanu sellele, et vältida kattuvust teiste ettevõtmistega, nt mis puudutab relvakaubanduslepingu alast teavitustegevust:

a) iTrace'i projekti töötajad teevad ettekandeid asjaomastel rahvusvahelistel konverentsidel, kus käsitletakse tavarelvadega ebaseadusliku kauplemise kõiki aspekte. Ettekannetel tutvustatakse iTrace'i süsteemi, juhtides eriti tähelepanu 1) sellest tulenevale konkreetsele kasule ÜRO tegevuskava, relvakaubanduslepingu ja muude asjaomaste rahvusvaheliste õigusaktide rakendamise järelevalves; 2) selle kasulikkusele rahvusvahelise abi ja koostöö prioriteetsete valdkondade kindlakstegemisel ning 3) selle kasulikkusele relvaekspordi lube andvate asutuste jaoks riskihindamise profiilide koostamise mehhanismina.

b) iTrace'i projekti töötajad teevad ettekandeid riikide valitsustele ja rahuvalveoperatsioonidele. Ettekannetel tutvustatakse iTrace'i süsteemi asjaomastele missiooni osakondadele, et innustada sõlmima ja välja töötama selliseid ametlikke teabevahetust käsitlevaid lepinguid, millega on võimalik koguda teavet, mida saab sisestada iTrace'i süsteemi, ning abistada poliitikakujundajaid rahvusvahelise abi ja koostöö prioriteetsete valdkondade kindlakstegemisel.

Projekti rakendatakse kogu iTrace'i projekti kaheaastase perioodi jooksul.

4.4.3. Projekti tulemused

Projekti tulemusena

a) tutvustatakse iTrace'i kasulikkust ning kõrvalesuunamist käsitlevate andmete dokumenteerimise, kogumise ja jagamise kontseptsiooni riiklikele ja rahvusvahelistele poliitikakujundajatele, kes töötavad tavarelvade kontrolli ja relvade ekspordikontrolli käsitlevate lepingute (ÜRO tegevuskava, relvakaubandusleping ja muud asjaomased rahvusvahelised õigusaktid) rakendamise ja nende rakendamise hindamise nimel;

b) antakse asjakohast teavet, et abistada poliitikakujundajaid ja tavarelvade kontrolli eksperte rahvusvahelise abi ja koostöö prioriteetsete valdkondade kindlakstegemisel ning tõhusate kõrvalesuunamise vastaste strateegiate väljatöötamisel;

c) relvaekspordi lube andvatele asutustele esitatakse põhjalikku teavet iTrace'i kohta ja selle kohta, millist kasu saab sellest lisaks täiendava tagasiside ja süsteemi parandamise võimaluse tagamisele riskihindamisel;

d) hõlbustatakse teabe jagamist riikide valitsuste ja ÜRO rahuvalveoperatsioonide vahel, sealhulgas andmete töötlemist ja analüüsimist iTrace'i süsteemi abil;

e) hõlbustatakse tavarelvade ja laskemoona kõrvalesuunamise ja salakaubaveo kohapealsetes uurimistes osalevate tavarelvade kontrolli ekspertide üha laieneva rühma võrgustiku toimimist;

f) teadvustatakse avalikkusele paremini tavarelvade ja laskemoona päritolu kindlakstegemist kui vahendit, millega toetada ÜRO tegevuskava, päritolu kindlakstegemist käsitleva rahvusvahelise vahendi (ITI), relvakaubanduslepingu ja muude rahvusvaheliste ja piirkondlike relvakontrolli ja relvaekspordi kontrolli käsitlevate õigusaktide rakendamise järelevalvet.

4.4.4. Projekti rakendamise näitajad

iTrace'i töötajad osalevad kuni 20 teavituskonverentsil. Kõigil nendel konverentsidel tehakse ettekanne iTrace'i kohta. Nende konverentside kavad ja lühikokkuvõtted lisatakse lõpparuandesse.

Projekti rakendatakse kogu iTrace'i projekti kaheaastase perioodi jooksul.

4.4.5. Projekti kasusaajad

Kasusaajate täieliku loetelu (mis on käesoleva projekti puhul sama) kohta vt punkt 4.2.5 eespool.

4.5. Projekt 5: Poliitikat käsitlevad aruanded iTrace'i süsteemis

4.5.1. Projekti eesmärk

Projekti käigus esitatakse olulisi poliitikaküsimusi käsitlevaid aruandeid, mis põhinevad kohapeal läbiviidud uurimiste tulemusel kogutud andmetel, mis on sisestatud iTrace'i süsteemi. Aruanded koostatakse eesmärgiga tuua esile konkreetsed rahvusvaheliselt muret põhjustavad valdkonnad, sealhulgas tavarelvade ja laskemoona salakaubaveo peamised skeemid ning salakaubana veetud relvade ja laskemoona piirkondlik levik, ning rahvusvahelist tähelepanu vajavad prioriteetsed valdkonnad.

4.5.2. Projektitegevused

Tehakse põhjalik analüüs, mille tulemusel koostatakse, vaadatakse läbi, toimetatakse ja avaldatakse kuni kümme iTrace'iga seotud poliitikaaruannet.

4.5.3. Projekti tulemused

Projekti tulemusena

a) koostatakse kuni kümme aruannet, millest igaüks käsitleb erinevat rahvusvahelist mureküsimust;

b) tagatakse iTrace'iga seotud poliitikaaruannete levitamine kõigisse liikmesriikidesse;

c) töötatakse välja sihipärane teavitusstrateegia, et tagada maksimaalne ülemaailmne haare;

d) hoitakse tegevus nähtavana poliitilisel areenil ning rahvusvahelises uudistemeedias, muu hulgas edastades ebaseaduslikke relvi käsitlevat päevakohast teavet; esitatakse poliitika seisukohast asjakohaseid analüüse käimasolevate relvakontrolli protsesside toetuseks ja kohandatakse aruandeid rahvusvahelise uudistemeedia maksimaalse huvi äratamiseks.

4.5.4. Projekti rakendamise näitajad

Kavandatava tegevuse jooksul koostatakse kuni kümme internetipõhist iTrace'iga seotud poliitikaaruannet, mida levitatakse kogu maailmas.

4.5.5. Projekti kasusaajad

Kasusaajate täieliku loetelu (mis on käesoleva projekti puhul sama) kohta vt punkt 4.2.5 eespool.

5. Asukohad

Projektid 1 ja 2 eeldavad tavarelvade ekspertide ulatuslikku lähetamist kohapeale konfliktidest mõjutatud piirkondadesse. Neid lähetusi hinnatakse ühekaupa, arvestades julgeolekut, juurdepääsu ja teabe kättesaadavust. CAR on juba loonud kontaktid või on läbi viimas projekte paljudes asjaomastes riikides. Projekt 3 viiakse läbi liikmeriikide pealinnades (sh muud riigisisesed reisid, sõltuvalt liikmesriigi vajadustest). Projekt 4 viiakse läbi rahvusvahelistel konverentsidel kogu maailmas ning riikide valitsuste ja asjaomaste organisatsioonidega koordineerides, et tagada projekti maksimaalne nähtavus. Projekt 5 viiakse läbi Belgias, Itaalias, Prantsusmaal ja Ühendkuningriigis.

6. Kestus

Projektide eeldatav kogukestus on 24 kuud.

7. Rakendusüksus ja liidu nähtavus

CAR hõlmab kohapealset kontrolli tegevaid väikseid rühmi koos kohalike kaitse- ja julgeolekujõududega, rahuvalve või rahutagamisega tegelevaid töötajaid ning teisi julgeolekualaste volitustega osalejaid. Kui kõnealused jõud või missioonid julgestavad relvade või tõendusmaterjali kogumise kohti, koguvad CARi rühmad kõik kättesaadavad tõendid relvade, seonduva materjali ja kasutajarühmade kohta. Seejärel teeb CAR kindlaks kõigi üheselt tuvastatavate esemete päritolu ja viib läbi põhjaliku uurimise relvade üleandmise, sõjalise materjali tarnimise ning rahu ja stabiilsust ohustavate isikute toetamise kohta.

Tehes koostööd riiklike relvaekspordi lube andvate asutustega, teeb CAR kindlaks tarneahelad, mis vastutavad relvade tarnimise eest relvastatud konflikti piirkondadesse, ning teeb kindlaks ebaseadusliku tegevuse ja relvade kõrvalesuunamise seaduslikelt turgudelt ebaseaduslikele turgudele. CAR dokumenteerib kogu teabe oma iTrace'i ülemaailmses relvade jälgimise süsteemis, mis sisaldab üle 100 000 kande konfliktides kasutatavate relvade kohta ning on seega maailma suurim konfliktides kasutatavate relvade andmebaas.

CAR kasutab seda teavet, et a) hoiatada liikmesriike relvade ja laskemoona kõrvalesuunamise eest ning b) toetada sihipäraseid kõrvalesuunamist tõkestavaid algatusi, sealhulgas muudetud ekspordikontrolli meetmeid ja rahvusvahelist diplomaatilist tegevust.

Selle metoodika abil on osutunud võimalikuks kõrvalesuunamine peaaegu kohe tuvastada, kuna CARi kohapeal tegutsevad rühmad on nõustanud liikmesriike kõrvalesuunatud relvade osas, olles endiselt lähetuses konfliktidest mõjutatud piirkondades (nt olles kohapeal Mosulis, Iraagis). Mõnel juhul on CARi rühmad avastanud ebaseaduslikud edasiveod kahe kuu jooksul alates relvade tehasest väljasaatmisest.

22. oktoobri 2015. aasta otsusega (ÜVJP) 2015/1908 toetati CARi otsusega 2013/698/ÜVJP loodud iTrace'i projekti jätkamisel ja laiendamisel. Projektid, millele viidatakse vastavalt kui iTrace I ja iTrace II, on kindlalt näidanud, et iTrace on oluline ülemaailmne konfliktiolukordades kasutatavate relvade jälgimise algatus ning selle abil on toetatud otse liikmesriikide relvaekspordi lube andvaid asutusi ja relvakontrolli poliitika kujundajaid.

Lisaks kutsuti 2. detsembri 2015. aasta tulirelvade ja lõhkeainetega ebaseadusliku kauplemise ning nende kasutamise vastases liidu tegevuskavas üles avardama iTrace'i ja soovitati kõigil riiklikel õiguskaitseasutustel, kes on tuvastanud relvade ja laskemoona kõrvalesuunamise, kontrollida oma leide iTrace'i abil.

CAR võtab kõik vajalikud meetmed teadvustamaks avalikkusele asjaolu, et tegevust rahastab liit. Sellised meetmed viiakse ellu vastavalt ELi välistegevuse alase teabe edastamise ja nähtavuse käsiraamatule, mille on koostanud ja avaldanud komisjon.

CAR tagab seega liidu panuse nähtavuse sobivate kaubamärkide ja reklaami kaudu, toonitades liidu rolli, tagades liidu meetmete läbipaistvuse ja suurendades teadlikkust käesoleva otsuse tegemise põhjustest, samuti liidu toetusest sellele otsusele ning selle toetuse tulemustest. Projekti käigus koostatavas materjalis esitatakse liidu lippu silmapaistval viisil kooskõlas liidu suunistega lipu nõuetekohase kasutamise ja kujutamise kohta.

8. Aruanded

CAR koostab regulaarselt kirjeldavaid kvartaliaruandeid.

(1) Nõukogu 25. novembri 2013. aasta otsus 2013/698/ÜVJP ebaseaduslikest väike- ja kergrelvadest ning muudest ebaseaduslikest tavarelvadest ja laskemoonast teavitamise ülemaailmse mehhanismi toetamise kohta, et vähendada nendega ebaseaduslikult kauplemise riski (ELT L 320, 30.11.2013, lk 34).

(2) Nõukogu 22. oktoobri 2015. aasta otsus (ÜVJP) 2015/1908 ebaseaduslikest väike- ja kergrelvadest ning muudest ebaseaduslikest tavarelvadest ja laskemoonast teavitamise ülemaailmse mehhanismi toetamise kohta, et vähendada nendega ebaseaduslikult kauplemise riski („iTrace II“) (ELT L 278, 23.10.2015, lk 15).

(3) Nõukogu 8. detsembri 2008. aasta ühine seisukoht 2008/944/ÜVJP, millega määratletakse sõjatehnoloogia ja -varustuse ekspordi kontrolli reguleerivad ühiseeskirjad (ELT L 335, 13.12.2008, lk 99).